འོ་ན་ཆོས་ལུགས་རང་ངོས་ནས་སྤྱི་ཚོགས་ཡར་རྒྱས་ཀྱི་བཀག་རྡོ་བྱེད་དམ་ཟེར་ན།ཁོ་བོས་བསམ་བློ་གཏོང་སྟངས་ཀྱི་དབང་དུ་བྱས་ན་དེ་ནི་ཆོས་ལུགས་རང་ངོས་ནས་ཐག་གཅོད་རྒྱུ་ཞིག་མིན་པར་སྤྱི་ཚོགས་དེས་དད་པ་འཇོག་སྟངས་དང་ཆོས་ལུགས་བེད་དུ་སྤྱོད་སྟངས་སོགས་ལ་རག་ལས་པ་ཞིག་རེད།སྤྱི་ཚོགས་དེས་བེད་དུ་སྤྱོད་སྟངས་དང་དད་པ་འཇོག་སྟངས་ལེགས་ན་ཆོས་ལུགས་གང་ཡིན་ཡང་ལེགས་ལམ་གྱི་སྐུལ་མ་གཏོང་གི་རེད་ལ།སྤྱི་ཚོགས་གང་དེས་ལམ་ལུགས་འཛུགས་སྟངས་དད་པ་འཇོག་སྟངས་མི་ལེགས་དུས་ཆོས་ལུགས་གང་ཡིན་རུང་ཡར་རྒྱས་དང་གཅིག་སྒྲིལ་གྱི་བཀག་རྡོ་ཞིག་ཏུ་ཡང་འགྱུར་སྲིད་པ་རེད།འོན་ཀྱང་བོད་བརྒྱུད་ནང་བསྟན་ནམ་བོད་ཀྱི་ད་སྔའི་དད་པ་འཇོག་སྟངས་འདི་དང་ལག་ལེན་འདེབས་སྟངས་འདིས་གཅིག་སྒྲིལ་དང་ཡར་རྒྱས་ལ་གནོད་ཀྱིན་འདུག་སྙམ།དེ་ཡང་བོད་མི་ཚོས་ནང་ཆོས་ལ་དད་པ་འཇོག་སྟངས་དང་བེད་སྤྱོད་བྱེད་སྟངས་འདིའི་ཆ་ནས་ཟེར་བ་ཡིན་གྱི།སྤྱིར་ནང་བསྟན་སངས་རྒྱས་ཆོས་ལུགས་རང་ངོས་ནས་སྤྱི་ཚོགས་ཡར་རྒྱས་ལ་གནོད་མིན་ནི་རྒྱུ་མཚན་གཞན་ཞིག་རེད།